Okresná prokuratúra Humenné 
Štefánikova 1900/69, 066 42 Humenné 1

Sp. zn. : 2 Pv 147/13/7702	Humenné, 21.11.2013
EEČ : 2-55-8-2013

U Z N E S E N I E

Trestná vec:	obvinený XXXXX 
Zločin:	skrátenie dane a poistného podľa § 276ods. 1, 2 písm. c), d) Tr. zák.

Rozhodol: 	prokurátor Okresnej prokuratúry Humenné
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v presne nezistenom čase dňa 25.06.2009 v Humennom ako jediný zodpovedný zástupca daňového subjektu STAVOSERVIS, s.r.o. so sídlom XXXXX 258, IČO: 36 471 666, v daňovom priznaní k dani z pridanej hodnoty za zdaňovacie obdobie máj 2009 podanom na Daňovom úrade XXXXX podľa zákona č. 222/2004 Z.z. o dani z pridanej hodnoty v znení neskorších predpisov si neoprávnene uplatnil odpočítanie dane vo výške 7.505,- € z daňového dokladu faktúra č. 20091010 zo dňa 15.05.2009 od spoločnosti JK Slovakia-GLASBERG, s.r.o. Košice za realizáciu montážnych prác a tieto montážne práce nefakturoval ďalej, týmto porušil ustanovenie § 19 ods. 2 zákona č. 222/2004 Z.z. o dani z pridanej hodnoty v znení neskorších predpisov, čím spôsobil škodu pre Štátny rozpočet SR zastúpený Daňovým úradom XXXXX vo výške 7.505,- €,

lebo zanikla trestnosť činu

Odôvodnenie:
	Uznesením vyšetrovateľa Odboru kriminálnej polície XXXXX sp. zn. ORP-84/OEK-HE-2013 zo dňa 07.03.2013 bolo začaté trestné stíhanie a  uznesením toho istého vyšetrovateľa pod rovnakou spisovou značkou zo dňa 07.07.2013 bolo vznesené obvinenie XXXXX  za zločin skrátenia dane a poistného podľa § 276 ods. 1, ods. 2 písm. c), d)  Tr. zák. na takom skutkovom základe, ako je to uvedené vo výrokovej časti tohto uznesenia. 

	XXXXX  využil svoje právo a vo veci odoprel vypovedať.  

	Zo spáchania  trestného činu  je obvinený  dostatočne  usvedčovaný  výpoveďou zástupcu poškodenej strany DÚ Prešov, pobočka XXXXX XXXXX, výpoveďou svedka XXXXX, ako aj listinnými dôkazmi. 

	XXXXX vo svojej výpovedi potvrdil, že pri vykonávaní kontroly u daňového subjektu STAVOSERVIS, s.r.o., XXXXX bolo zistené, že v zdaňovacom období máj 2009 si tento subjekt neoprávnene uplatnil odpočítanie dane z daňového dokladu č. 20091010 zo dňa 15.05.2009 od spoločnosti JK Slovakia GLASBERG, s.r.o., Košice za realizáciu montážnych prác. Počas výkonu daňovej kontroly obvinený priznal, že vykonané práce ďalej nefakturoval a preto mu neboli tieto výdavky uznané.

	XXXXX, konateľ spoločnosti STROJLAB, s.r.o., Medzilaborce vo svojej výpovedi uviedol, že ich spoločnosť v roku 2009 nevykonala ani si neobjednala u nikoho žiadnu opravu alebo rekonštrukciu ich výrobných hál, so spoločnosťou STAVOSERVIS, s.r.o., XXXXX alebo spoločnosťou JK Slovakia - GLASBERG, s.r.o., Košice nikdy ich spoločnosť nebola v žiadnom zmluvnom vzťahu a tieto spoločnosti nikdy nevykonávali pre nich žiadne opravy ani služby. 

	XXXXX, konateľ spoločnosti JK Slovakia - GLASBERG, s.r.o., Košice využil svojej právo a vo veci odoprel vypovedať.     

	Súčasťou spisového materiálu v predmetnej trestnej veci je aj  trestné oznámenie DÚ Prešov, pobočka XXXXX, výpisy z obchodného registra, protokol z výkonu daňovej kontroly, dodatočný platobný výmer, daňové priznanie na DPH, faktúra č. 20091010 zo dňa 15.05.2009, správa STROJLAB, s.r.o. Medzilaborce, správy DÚ Košice a Sociálnej poisťovne, pobočka Košice, fotokópia poštového poukazu o úhrade peňažnej sumy vo výške 7.505,- € zo strany STAVOSERVIS, s.r.o., XXXXX Daňovému úradu XXXXX a správa DÚ Prešov, pobočka XXXXX zo dňa 18.10.2013, z ktorej je zrejmé, že daňový subjekt STAVOSERVIS, s.r.o., XXXXX  dňa 15.10.2013 uhradil vyrubený rozdiel dane z pridanej hodnoty za zdaňovacie obdobie máj 2009 vo výške 7.505,- €. Taktiež  v spisovom materiáli sa nachádza aj charakteristika obvineného a odpis z registra trestov, z ktorého je zrejmé, že obvinený doposiaľ nebol súdne trestaný.

  	V zmysle ustanovenia § 215 ods. 1 písm. h) Tr. por., prokurátor zastaví trestné stíhanie, ak zanikla trestnosť činu.

	Podľa § 86 písm. e) Tr. zák. trestnosť trestného činu zaniká aj vtedy, ak ide o trestný čin skrátenia dane a poistného podľa § 276 Tr. zák., neodvedenia dane a poistného podľa § 277 alebo nezaplatenia dane podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Z vyššie uvedeného vykonaného dokazovania je zrejmé, že obvinený XXXXX spáchal zločin skrátenia dane a poistného podľa § 276 ods. 1, 2 písm. c), d) Tr. zák.,  ktorý sa mu kladie za vinu, pričom do skončenia  vyšetrovania uhradil celú skrátenú daň Daňovému úradu XXXXX, čím do úvahy prichádza účinná ľútosť v zmysle ustanovenia § 88 písm. e) Tr. zák., nakoľko trestnosť tohto trestného činu zaniká a je potrebné zastaviť  trestné stíhanie voči jeho osobe. 
  
	Vzhľadom na uvedené okolnosti bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní  d jeho oznámenia na Krajskú prokuratúru v Prešove prostredníctvom tunajšej okresnej prokuratúry. Sťažnosť má odkladný účinok. (§ 185 a nasl. Tr. por.)                                                                                                                     

JUDr. Stanislav Figľár
prokurátor